
РЕШЕНИЕ
   № РН-168-25-011

Днес, 05.05.2025 г., Комисията за противодействие на корупцията /КПК/, в състав:

За председател: Антон Славчев
Член: Антоанета Цонкова
Член: Пламен Йоцов
  
   У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) и е образувана въз основа на Решение за извършване на проверка № КИ-103 от 24.03.2025 г. по сигнал с вх. № С-168/10.03.2025 г. на КПК. 
Проверката е образувана срещу Михаил Тодоров, в качеството му на общински съветник в Общински съвет (ОбС) Р.  
В сигнала са изложени твърдения, че Михаил Тодоров работи като главен секретар в Областна администрация Р. В това си качество осъществява контрол върху решенията на общинските съвети, в това число и на ОбС Р. От месец ноември 2023 г. е избран за общински съветник в ОбС Р. Двете длъжности са несъвместими поради характера на дейността, която се осъществява.
Изискани са и с писма вх. № КПК-1748-2/14.04.2025 г. и № КПК-1748-3/16.04.2025 г. на КПК, съответно от областния управител на Област Р. и от председателя на Постоянната комисия за законност, превенция на корупцията, контрол на решенията, предложения на гражданите и връзка с неправителствени организации към ОбС Р., са получени заверени копия на Заповед № ЧР-02-04-02/09.11.2017 г. на областния управител на Област Р., Решение № 193-МИ/30.10.2023 г. на Общинска избирателна комисия – Р., Клетвен лист от 10.11.2023 г. на Михаил Тодоров и Декларация за несъвместимост по чл. 49, ал. 1, т. 1 от ЗПК на Михаил Тодоров от 07.12.2023 година. 
Комисията служебно е извършила справки на интернет страниците на Областна администрация Р. и Общински съвет Р.

В хода на проверката по сигнала Комисията установи следното от фактическа страна:

Сигналът е подаден от физическо лице с посочени три имена, ЕГН, адрес, телефон и е надлежно подписан.
Михаил Тодоров е избран за общински съветник в ОбС Стамболийски за мандат 2023-2027 г. и е положил клетва на 10.11.2023 г., видно от приложен по преписката клетвен лист. 
Михаил Тодоров е подал Декларация за несъвместимост по чл. 49, ал. 1, т. 1 от ЗПК от 07.12.2023 г., в която декларира, че не заема друга длъжност и не извършва дейност, която съгласно Конституцията или специален закон е несъвместима с положението му на лице, заемащо публична длъжност.
От писмо с вх. № КПК-1748-2/14.04.2025 г. на КПК от областния управител на Област Р. се установи, че Михаил Тодоров заема длъжността „главен секретар“ по служебно правоотношение в Областна администрация Р., като е назначен на същата със Заповед № ЧР-02-04-02/09.11.2017 г. на областния управител. 

При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от ЗПК (обн. ДВ. бр. 84 от 06.10.2023 г.), Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – сезира органа по избора или назначаването им за предприемане на съответните действия.
В качеството си на общински съветник в ОбС Р., Михаил Тодоров е лице, заемащо  публична длъжност по чл. 6, ал. 1, т. 32 от ЗПК.
Съобразно разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето е задължено да подаде пред органа по избора или назначаването или пред съответната комисия за лице по чл. 90, ал. 2, т. 1 и т. 3 от ЗПК декларация за несъвместимост в едномесечен срок от заемане на длъжността.
Михаил Тодоров е подал Декларация за несъвместимост по чл. 49, ал. 1, т. 1 от ЗПК 07.12.2024 г., в която декларира, че не заема друга длъжност и не извършва дейност, която съгласно Конституцията или специален закон е несъвместима с положението му на лице, заемащо публична длъжност.
Несъвместимостта по смисъла на § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. Закона за противодействие на корупцията не посочва самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
Предвид основните характеристики на несъвместимостта като институт на правото, настоящата проверка изисква извършване на индивидуална и диференцирана преценка на предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. В тази връзка и предвид служебното положение на Михаил Тодоров като общински съветник в ОбС Р. за мандат 2023-2027 г., приложение намират разпоредбите на ЗМСМА.
Съгласно чл. 34, ал. 5 от ЗМСМА, общинският съветник не може да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие, да заема длъжност като общински съветник или подобна длъжност в друга държава – членка на Европейския съюз, както и да извършва дейности, водещи до нарушаване на забрана или ограничение по Глава осма, Раздел втори от ЗПК. Съгласно ал. 6 на същата разпоредба, в едномесечен срок от полагането на клетвата лице, което при избирането му за общински съветник заема някоя от изброените по-горе длъжности, подава молба за освобождаването му от заеманата длъжност и уведомява писмено за това председателя на общинския съвет и общинската избирателна комисия. 
С оглед на изложеното, не може да се обоснове извод за наличие на несъвместимост по чл. 34, ал. 5 от ЗМСМА за Михаил Тодоров в качеството му на общински съветник в ОбС Стамболийски, с оглед на заеманата от него длъжност като „главен секретар“ в Областна администрация Р..
За пълнота на извършената проверка следва да се отбележи, че в качеството си на „главен секретар“ в Областна администрация Р., Михаил Тодоров е държавен служител и като такъв следва да отговаря на условията за назначаване, заложени в чл. 7 от Закона за държавния служител (ЗДСл). Съгласно чл. 7, ал. 2, т. 4 от ЗДСл не може да бъде назначавано за държавен служител лице, което е съветник в общински съвет – само за съответната общинска администрация. Тъй като Тодоров не е държавен служител в администрацията на Община Р. за него не е налице несъвместимост във връзка с цитираната разпоредба.

Във връзка с гореизложеното, на основание чл. 13, ал. 1, т. т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

            НЕ УСТАНОВЯВА НЕСЪВМЕСТИМОСТ по отношение на Михаил Паршкевов Тодоров с ЕГН: ***, общински съветник в ОбС Р. за мандат 2023-2027 г. и лице, заемащо публична длъжност по смисъла на чл. 6, ал. 1, т. 32 от ЗПК, във връзка с това, че същият заема длъжността „главен секретар“ в Областна администрация Р.


КОМИСИЯ:
        
                     ЗА ПРЕДСЕДАТЕЛ:…………..….……………….../АНТОН СЛАВЧЕВ/

                     ЧЛЕН:……………………………………….../АНТОАНЕТА ЦОНКОВА/

         ЧЛЕН:…………………...……………....……………./ПЛАМЕН ЙОЦОВ/










